เทอร์มินอล 21 โคราช

เทอร์มินอล 21 โคราช () เป็นศูนย์การค้าขนาดใหญ่แห่งหนึ่งในจังหวัดนครราชสีมา บริหารงานโดย สยามรีเทล ดีเวลอปเมนท์ โดยพัฒนาในแนวคิด "จุดหมายปลายทางแห่งการชอปปิง (World Market Street)" แบบเดียวกับเทอร์มินอล 21 สาขาแรก ใช้งบในการลงทุนก่อสร้างศูนย์การค้า 6,000 ล้านบาท และงบลงทุนในการก่อสร้างโรงแรม 1,500 ล้านบาท โดยศูนย์การค้าเปิดให้บริการในวันที่ 19 ธันวาคม พ.ศ. 2559 ส่วนโรงแรมจะเริ่มก่อสร้างในระยะต่อไป และศูนย์การค้าตั้งอยู่ตรงข้ามกับบิ๊กซี โคราช

การจัดสรรพื้นที่ 
โครงการศูนย์การค้าเทอร์มินอล 21 โคราช ออกแบบโดยยึดแนวคิด "จุดหมายปลายทางแห่งการชอปปิง" (The Destination for Inspiration) แบบเดียวกับสาขาแรกที่อโศก โดยแต่ละชั้นจะตกแต่งเป็นบรรยากาศของเมืองสำคัญของโลก ได้แก่ แคริบเบียน ปารีส ลอนดอน อิสตันบูล โตเกียว ซานฟรานซิสโก และฮอลลีวูด

เทอร์มินอล 21 โคราช พัฒนาเป็นศูนย์การค้าสูง 7 ชั้น มีชั้นใต้ดิน 1 ชั้น หอคอยความสูง 110 เมตร อาคารจอดรถสูง 9 ชั้น มีชั้นใต้ดิน 2 ชั้น รองรับรถยนต์ได้ 2,500 คัน และมีอาคารจอดรถใหม่ด้านหลังศูนย์การค้า ความสูง 8 ชั้น รองรับรถยนต์ได้ 300 คัน (เปิดให้บริการในวันที่ 1 กรกฎาคม 2560) และโรงแรมเซ็นเตอร์พอยท์ แอท เทอร์มินอล 21 โคราช สูง 18 ชั้น / ชั้นใต้ดิน 2 ชั้น มีพื้นที่ใช้สอยกว่า 240,000 ตารางเมตร บนพื้นที่ 32 ไร่ ประกอบไปด้วยร้านค้าและผู้เช่าต่าง ๆ กว่า 400 ร้านค้า โดยมีพื้นที่สำคัญดังนี้

 ฟู้ดแลนด์ ซุปเปอร์มาร์เก็ต (เปิด 24 ชั่วโมง)
 โฮมโปร เอส
เดอะเพาเวอร์ ไลฟ์
 เดอะริงก์ ไอซ์ สเก็ต
เคลลี แอนด์ ไคลน์ เมกาสโตร์
 สปอร์ตเวิลด์
 ทอยอาร์อัส
 สวนสนุกฮาร์เบอร์แลนด์ โคราช
 สวนสนุกฟันเฟสต้า
 สวนสนุกและศูนย์การเรียนรู้ฟันเปกกา
 ศูนย์อาหาร เพียร์ 21 โคราช
 ศูนย์ประชุม เทอร์มินอล ฮอลล์
 สถานออกกำลังกาย เจ็ทส์ ฟิตเนส (เปิด 24 ชั่วโมง)
 โรงภาพยนตร์เอสเอฟ ซีเนม่า จำนวน 8 โรงภาพยนตร์
 หอคอยสกายเดค ความสูง 110 เมตร
 โรงแรมเซ็นเตอร์พอยท์ แอท เทอร์มินอล 21 โคราช 18 ชั้น

เหตุกราดยิง พ.ศ. 2563 

วันที่ 8 กุมภาพันธ์ พ.ศ. 2563 เวลา 15.30 น. ได้เกิดเหตุการณ์ที่ จ่าสิบเอก จักรพันธ์ ถมมา ใช้อาวุธกราดยิงผู้บังคับบัญชาและญาติที่บ้านพักในตำบลหนองจะบก ก่อนกลับเข้าไปชิงอาวุธสงครามจากค่ายสุรธรรมพิทักษ์ แล้วขับรถเพื่อหลบหนีมาทางตำบลไชยมงคล และตำบลในเมือง พร้อมกับกราดยิงชาวบ้านที่สัญจรไปมาและตำรวจที่เข้าระงับเหตุ ก่อนเข้าหลบหนีเข้าไปในห้างเทอร์มินอล 21 โคราช เป็นเหตุให้ห้างเทอร์มินัล 21 โคราช ต้องปิดทำการชั่วคราวนับตั้งแต่นั้น และไทยรัฐ ได้รายงานว่า คนในห้างติดต่อออกมาหาญาติข้างนอก ให้ข้อมูลว่าจักรพันธ์ ถมมา จับประชาชนในห้างเป็นตัวประกัน 16 คน

ปฏิบัติการนี้จบลงที่ผู้ก่อเหตุได้ถูกเจ้าหน้าที่วิสามัญฆาตกรรมในช่วงเวลาประมาณ 08.45 น. ของวันที่ 9 กุมภาพันธ์ พ.ศ. 2563 บริเวณโซน A ชั้นใต้ดินของห้าง โดยสำนักงาน​ตำรวจแห่งชาติ​แถลงสรุปยอดผู้เสียชีวิตที่​ 31 ราย (รวมผู้ก่อเหตุ) และบาดเจ็บสาหัส​ 57 ราย

ต่อมา บริษัท สยาม รีเทล ดีเวลลอปเม้นท์ จำกัด ผู้พัฒนาศูนย์การค้า ได้เปิดเผยว่าบริษัทจะดำเนินการเบิกสินไหมทดแทนจากบริษัทประกันภัยในหมวดการก่อการร้ายและธุรกิจหยุดชะงัก เพื่อนำสินไหมมาปรับปรุงและซ่อมแซมสภาพศูนย์การค้าที่ได้รับความเสียหายจากวิถีกระสุนและการก่อการร้ายทั้งหมด ส่วนตัวศูนย์การค้าจะกลับมาเปิดให้บริการในวันที่ 13 กุมภาพันธ์ พ.ศ. 2563 ยกเว้นส่วนฟู้ดแลนด์และร้านค้าที่ได้รับความเสียหายอย่างหนัก โดยจะมีพิธีทำบุญตักบาตรใหญ่ในเวลา 9.00 น. ก่อนเปิดให้บริการตามปกติในเวลา 10.30 น.

อ้างอิง

แหล่งข้อมูลอื่น
 เว็บไซต์ศูนย์การค้า

สิ่งก่อสร้างตั้งแต่ พ.ศ. 2559
ศูนย์การค้าในจังหวัดนครราชสีมา
ศูนย์การค้าในประเทศไทย
สิ่งก่อสร้างในอำเภอเมืองนครราชสีมา